Rooikaart is terug by Kalahari | George Herald
Rooikaart is terug by Kalahari
Thursday, 28 July 2011, 06:00
Frank Opperman beloof om die gehoor in die Kalahari Teater op 30 Julie, tydens sy optrede te laat skaterlag. Bespreek jou kaartjie nou om nie weer Rooikaart mis te loop nie.
GEORGE NUUS - Ouboet maak weer 'n draai by die Kalahari. Hierdie keer as Wally Koekemoer in sy hoog suksesvolle stuk Rooikaart. Verlede jaar het Frank Opperman hierdie stuk by die Kalahari op die planke gebring nog lank voordat dit by enige van die groot skoue of toneelfeeste gedebuteer het en nou is hy terug op aanvraag.
So diegene wat dit die vorige keer misgeloop het, moet sorg dat hulle Saterdag, 30 Julie om 21:00 daar is om lekker saam te lag.
Rooikaart is geskryf deur Dana Snyman, wat ook die baie suksesvolle Die uwe Pottie Potgieter geskryf het waarmee Opperman vir lank deur die land getoer het.
Na die sukses van Pottie, verras Opperman se vermoë jou weer eens wanneer hy 'n splinternuwe verhoogkarakter skep in die gedaante van Wally Koekemoer. Die karakter Wally Koekemoer laat jou deurgaans glimlag wanneer hy dinge kwyt raak wat jou onwillekeurig herinner aan iemand in die regte lewe!
Wally is die president van 'n plaaslike rugbyklub en die verhoogstuk speel af in die klubsaal waar die jaarlikse prysuitdeling van die rugbyklub plaasvind. Wally behartig die prysuitdeling en doen sy bes om alles bymekaar te hou, ten spyte van die probleem dat meeste van die spelers nie opgedaag het nie!
Wally het ook 'n paar geraamtes in die kas, en dit kom mettertyd uit. Hy probeer op sy eie lomp manier sy aksies regverdig en in die proses val hy letterlik oor sy eie voete!
Die teks is skreeusnaaks en met Opperman se dinamiese vertolking, sal jy definitief met 'n glimlag uit die teater stap!